b'\n_START_ARTICLE_\nLa bella i la b\xc3\xa8stia (pel\xc2\xb7l\xc3\xadcula de 1991)\n_START_SECTION_\nArgument\n_START_PARAGRAPH_\nLa hist\xc3\xb2ria comen\xc3\xa7a amb l\'arribada a un castell d\'una freda nit d\'hivern d\'una dona vella i captaire. La dona, pobra i malalta, demana al pr\xc3\xadncep malcriat, egoista i consentit que hi habita poder passar la nit a aixopluc, per\xc3\xb2 el noi \xc3\xa9s un noble ego\xc3\xafsta i arrogant i, sense dubtar-ho, la fa fora de les seves terres. Veient que el pr\xc3\xadncep no t\xc3\xa9 bon cor, llavors, la dona vella i captaire es transforma en la bella i bonica fada jove que realment \xc3\xa9s el que \xc3\xa9s. Decebuda i enfadada amb el pr\xc3\xadncep li fa veure la maldat de la seva acci\xc3\xb3. Adonant-se del seu error, el pr\xc3\xadncep intenta fer-se perdonar per\xc3\xb2, el mal ja est\xc3\xa0 fet. Com a c\xc3\xa0stig per la seva temeritat, la fada el transforma en una B\xc3\xa8stia i, amb ell, tamb\xc3\xa9 a tots els habitants del castell. Com a bri d\'esperan\xc3\xa7a, nom\xc3\xa9s li deixa una rosa m\xc3\xa0gica que permetr\xc3\xa0 que recuperi la seva forma original si troba l\'amor vertader abans que l\'\xc3\xbaltim p\xc3\xa8tal de la flor caigui._NEWLINE_Mentrestant, en un poble no gaire lluny\xc3\xa0 hi viu la Bella, una jove intel\xc2\xb7ligent i bonica, filla d\'un inventor a qui tothom pren per boig. El malvat ca\xc3\xa7ador Gaston, el seductor de la comunitat, la pret\xc3\xa9n com a esposa. Per\xc3\xb2, a difer\xc3\xa8ncia de la resta de noies del poble, la Bella no es deixa enlluernar pels seus m\xc3\xbasculs i prefereix passar el temps gaudint del camp i els seus llibres i ajudant al seu pare amb les seves creacions._NEWLINE_La tranquil\xc2\xb7litat que impera en la seva caseta malauradament, aviat desapareix. El pare de la Bella ja ha enllestit la seva nova invenci\xc3\xb3 i es prepara per anar al poble ve\xc3\xad i poder-la presentar a la Fira local. Tanmateix, durant el viatge es posa a nevar i l\'inventor acaba buscant recer al castell de la B\xc3\xa8stia. All\xc3\xa0, encara que els servents del castell volen mostrar-se amables, la B\xc3\xa8stia no est\xc3\xa0 disposada a deixar marxar un testimoni de la seva desgr\xc3\xa0cia i l\'empresona a les masmorres._NEWLINE_Al mateix temps, el cavall familiar que duia el carro de l\'inventor es dirigeix de retorn a casa. La Bella, preocupada pel dest\xc3\xad del seu pare segueix els seus passos i descobreix enfurismada la sort que ha corregut. Veient que el seu pare ha emmalaltit a les masmorres, ofereix a la B\xc3\xa8stia un intercanvi que no pot rebutjar: el seu pare per ella._NEWLINE_Aix\xc3\xad, la Bella esdev\xc3\xa9 una convidada en el castell mentre l\'inventor torna al poble i busca ajuda per salvar a la seva filla Bella de les urpes d\'un animal monstru\xc3\xb3s. Aix\xc3\xb2 no obstant, a difer\xc3\xa8ncia del que se li ha fet a ell, a la Bella, la B\xc3\xa8stia t\xc3\xa9 tota la intenci\xc3\xb3 de tractar-la b\xc3\xa9. De fet, els habitants del castell s\xc3\xb3n conscients que aquesta noia pot trencar el malefici que els ha mantingut a\xc3\xafllats durant anys. La B\xc3\xa8stia doncs, tractar\xc3\xa0 de seduir-la i refinar les seves maneres amb l\'ajuda dels seus servents, i res podr\xc3\xa0 impedir que els dos es vagin enamorant. Tot i aix\xc3\xad, la Bella segueix preocupada pel seu pare i, al final, un dia, li demana a la B\xc3\xa8stia poder-lo veure un darrer cop. Amb l\'ajuda d\'un mirall m\xc3\xa0gic, la B\xc3\xa8stia li mostra a Bella la imatge del seu pare que, sense la companyia de la Bella, ha emmalaltit encara m\xc3\xa9s. Veient que el desig de la Bella \xc3\xa9s anar a ajudar-lo, la B\xc3\xa8stia permet que la noia torni al poble i, amb aix\xc3\xb2, tamb\xc3\xa9 perd l\'\xc3\xbaltima oportunitat de recuperar la seva forma. I \xc3\xa9s que a la rosa m\xc3\xa0gica li han comen\xc3\xa7at a caure els p\xc3\xa8tals i no queda massa temps per poder trobar el vertader amor. Quan els criats del castell li pregunten la ra\xc3\xb3 de la seva follia per\xc3\xb2, la resposta de la B\xc3\xa8stia \xc3\xa9s senzilla: estima a la Bella. El problema \xc3\xa9s que ella encara no el correspon._NEWLINE_Per la seva banda, la Bella torna a casa seva inquieta per la salut del seu pare. All\xc3\xa0 s\'hi troba en Gaston, el malvat ca\xc3\xa7ador, que no ha abandonat la seva intenci\xc3\xb3 de convertir-la en la seva esposa. Per tal d\'aconseguir-ho, Gaston li fa xantatge i deixa entreveure que si no es casa amb ell, el seu pare ser\xc3\xa0 tancat en un psiqui\xc3\xa0tric per boig. Evidentment, els vilatans no han cregut les hist\xc3\xb2ries del cient\xc3\xadfic sobre un monstre que havia tancat a la seva filla. Aix\xc3\xad, Bella s\'adona que si no vol un matrimoni amb el malvat ca\xc3\xa7ador Gaston haur\xc3\xa0 de dir la veritat i provar-la. Amb el mirall m\xc3\xa0gic que s\'ha endut amb ella, ensenya al poble la imatge de la B\xc3\xa8stia i, aquests, esgarrifats, corren a preparar un atac contra el castell. Liderant la comitiva, Gaston tamb\xc3\xa9 hi va disposat a matar a la B\xc3\xa8stia. I \xc3\xa9s que Gaston s\'ha adonat que el monstre provoca tendresa i afecte en la Bella, i vol eliminar qualsevol obstacle que impedeixi els seus plans. En la batalla per\xc3\xb2, Gaston cau per un precipici i la B\xc3\xa8stia \xc3\xa9s malferida. La Bella arriba just a temps per veure a la B\xc3\xa8stia morir i desconsolada li diu que l\'estima. Per sort, el seu reconeixement t\xc3\xa9 lloc just abans que l\'\xc3\xbaltim p\xc3\xa8tal de la rosa hagi caigut i l\'encanteri es trenca davant la sorpresa de tots.\n_START_SECTION_\nAnimaci\xc3\xb3\n_START_PARAGRAPH_\nEs tracta de la primera pel\xc2\xb7l\xc3\xadcula que combina l\'animaci\xc3\xb3 tradicional (dibuixos fets a m\xc3\xa0) i l\'animaci\xc3\xb3 digital mitjan\xc3\xa7ant ordinadors. Aquesta hibridaci\xc3\xb3 \xc3\xa9s constant al llarg de la pel\xc2\xb7l\xc3\xadcula, per\xc3\xb2 es fa especialment present en l\'escena on la Bella i la B\xc3\xa8stia ballen en el sal\xc3\xb3 del castell, integrant de forma efectiva el 2D i el 3D. Aquesta combinaci\xc3\xb3 aporta a l\'escena una il\xc2\xb7lusi\xc3\xb3 de focus i de profunditat mai vistes fins llavors. En aquesta escena podem observar tamb\xc3\xa9 com les c\xc3\xa0meres estan en un continu moviment, donant tamb\xc3\xa9 voltes al voltant dels personatges de forma que ens d\xc3\xb3na la sensaci\xc3\xb3 que, a part de seguir els personatges, tamb\xc3\xa9 ballem amb ells.\n_START_SECTION_\nDifer\xc3\xa8ncies amb el conte original[cal\xc2\xa0citaci\xc3\xb3]\n_START_PARAGRAPH_\nLa principal difer\xc3\xa8ncia del conte amb la pel\xc2\xb7l\xc3\xadcula \xc3\xa9s el motiu que porta a la Bella al castell. Mentre que en l\'obra liter\xc3\xa0ria la B\xc3\xa8stia deixa marxar a l\'inventor a canvi de la promesa que aquest enviar\xc3\xa0 en el seu lloc a una de les seves filles, a la versi\xc3\xb3 de Disney \xc3\xa9s la preocupaci\xc3\xb3 de la Bella la que la duu al castell. Aix\xc3\xad, en el conte, s\xc3\xb3n el pare i la B\xc3\xa8stia els que fan el pacte d\'intercanvi, i, en la pel\xc2\xb7l\xc3\xadcula, \xc3\xa9s la mateixa noia la que est\xc3\xa0 disposada a ocupar el lloc del seu pare en les masmorres del castell._NEWLINE_A m\xc3\xa9s, al conte, les dues germanes dolentes de la Bella, la princesa protagonista, s\xc3\xb3n les que ocupen el paper d\'antagonista que aqu\xc3\xad interpreta el malvat ca\xc3\xa7ador Gaston. Les dues germanes grans de la Bella geloses de la Bella, la seva germana petita, s\xc3\xb3n elles dues les que motiven el viatge del pare. A m\xc3\xa9s, fan tot el possible perqu\xc3\xa8 sigui ella l\'escollida per ser enviada a la B\xc3\xa8stia i l\'enganyen quan ella torna al poble per curar al seu pare._NEWLINE_Cal mencionar tamb\xc3\xa9, que el personatge del malvat ca\xc3\xa7ador Gaston introdueix a l\'adaptaci\xc3\xb3 de Disney una subtrama afegida: la tria de Bella entre dos amors. Mentre que el malvat ca\xc3\xa7ador Gaston \xc3\xa9s l\'home bell per fora, per\xc3\xb2 sense cervell ni bon tracte, la B\xc3\xa8stia \xc3\xa9s un \xc3\xa9sser tendre i culte. Tal com es diu a la mateixa banda sonora: "la bellesa est\xc3\xa0 en l\'interior". Aix\xc3\xad, Bella t\xc3\xa9 moltes m\xc3\xa9s coses en com\xc3\xba amb la B\xc3\xa8stia que amb el malvat ca\xc3\xa7ador Gaston. Per exemple, als dos els agraden la lectura i el ball. Uns gustos refinats que es contraposen a l\'hedonisme vulgar del malvat ca\xc3\xa7ador Gaston. Aquesta difer\xc3\xa8ncia es veu gr\xc3\xa0ficament en el combat final, on el presumpte heroi hum\xc3\xa0 ataca amb tra\xc3\xafdoria al seu adversari i busca pressionar a la Bella i no enamorar-la._NEWLINE_Per \xc3\xbaltim, cal fer un breu inc\xc3\xads en els personatges secundaris de Disney. Igual que en els altres llargmetratges de la companyia infantil, la pel\xc2\xb7l\xc3\xadcula incorpora tota una s\xc3\xa8rie de personatges c\xc3\xb2mics (com els servents del castell o en LeFou, l\'amic ximple d\'en Gaston, el ca\xc3\xa7ador malvat) que no s\xc3\xb3n al conte, per\xc3\xb2 que serveixen per donar \xc3\xa8mfasi a les escenes musicals. El car\xc3\xa0cter humor\xc3\xadstic s\'accentua amb la professi\xc3\xb3 del pare i la incomprensi\xc3\xb3 que provoca entre els vilatans (que actuen com el cor grec del teatre cl\xc3\xa0ssic demanant just\xc3\xadcia).\n_START_SECTION_\nM\xc3\xbasica[cal\xc2\xa0citaci\xc3\xb3]\n_START_PARAGRAPH_\nJa des de l\'inici de la pel\xc2\xb7l\xc3\xadcula, amb la can\xc3\xa7\xc3\xb3 "Belle", veiem que la pres\xc3\xa8ncia de la m\xc3\xbasica ser\xc3\xa0 un fil conductor que ens guiar\xc3\xa0 a trav\xc3\xa9s de la hist\xc3\xb2ria. \xc3\x89s, de fet, en aquesta can\xc3\xa7\xc3\xb3 on la protagonista ens explica el microcosmos que representa per ella el poble on viu, el seu desig d\'explorar m\xc3\xa9s enll\xc3\xa0 de les fronteres provincials i el llibre que acaba de llegir. Aquest desig per viatjar i descobrir noves terres \xc3\xa9s un dels temes que tracten les pel\xc2\xb7l\xc3\xadcules del Renaixement de Diney; podem observar que succeeix el mateix a, per exemple, la pel\xc2\xb7l\xc3\xadcula d\'Aladdin amb la canc\xc3\xb3 "A whole new world" . Aquesta utilitzaci\xc3\xb3 de la can\xc3\xa7\xc3\xb3 per mostrar una de les idees principals i b\xc3\xa0siques de la pel\xc2\xb7l\xc3\xadcula \xc3\xa9s una de les caracter\xc3\xadstiques fonamentals del g\xc3\xa8nere musical. Podem observar tamb\xc3\xa9 com el ritme de la m\xc3\xbasica \xc3\xa9s accentuat pels moviments de la protagonista i la resta d\'habitants del poble, fet que ens recorda al fenomen del Mickeymousing t\xc3\xadpic dels primers llargmetratges de Disney._NEWLINE_D\'aquesta manera, podr\xc3\xadem dividir les can\xc3\xa7ons de la pel\xc2\xb7l\xc3\xadcula en dos tipus. Primer, aquelles que es focalitzen en els sentiments dels personatges, expressant els seus desitjos i les seves aspiracions, de forma que la seva funci\xc3\xb3 \xc3\xa9s descriure all\xc3\xb2 que va m\xc3\xa9s enll\xc3\xa0 de les paraules, fent de la m\xc3\xbasica un nivell sem\xc3\xa0ntic afegit ("Something There"). I segon, aquelles que ens recorden a les grans produccions de Broadway on hi ha un gran desplegament de decorats i l\'escena es converteix en un miratge id\xc3\xadl\xc2\xb7lic propi de la imaginaci\xc3\xb3 m\xc3\xa9s fantasiosa ("Be our guest" o "Human Again"). Aquest segon tipus de can\xc3\xa7ons tamb\xc3\xa9 ens podrien fer pensar ens els calidoscopis i, alhora, en la utilitzaci\xc3\xb3 d\'aquest tipus de figures a les coreografies de la cinematorgrafia de Busby Berkeley.'